b'\n_START_ARTICLE_\nRobert Vr\xc4\x8don\n_START_SECTION_\n\xc5\xbdivljenje\n_START_PARAGRAPH_\nDo leta 1981 je \xc5\xbeivel v Novi Gorici, kjer je obiskoval osnovno \xc5\xa1olo in nato splo\xc5\xa1no gimnazijo, ki jo je dokon\xc4\x8dal leta 1980. Visoko\xc5\xa1olski \xc5\xa1tudij etnologije in sociologije kulture na Filozofski fakulteti v Ljubljani je dokon\xc4\x8dal leta 1988, ko je na oddelku za etnologijo tudi diplomiral (naslov diplomske naloge: Zborovsko petje in pevska dru\xc5\xa1tva v Ljubljani med letoma 1918 in 1941)._NEWLINE_Vzporedno s \xc5\xa1tudijem na Filozofski fakulteti je obiskoval tudi Srednjo glasbeno in baletno \xc5\xa1olo v Ljubljani, kjer je leta 1990 uspe\xc5\xa1no opravil diplomski nastop na oddelku za solopetje. Od januarja 1996 je anga\xc5\xbeiran v SNG Opera in balet Ljubljana kot operni pevec - solist. Pred tem je nastopal na tem odru kot gost._NEWLINE_Spoznavati razli\xc4\x8dne na\xc4\x8dine \xc4\x8dlovekovega vokalnega izra\xc5\xbeanja je drugi temeljni smisel delovanja baritonista Roberta Vr\xc4\x8dona. Kot magister etnologije je bil do leta 2017 tudi sodelavec Glasbenonarodopisnega in\xc5\xa1tituta Znanstvenoraziskovalnega centra Slovenske akademije znanosti in umetnosti, kjer se je ukvarjal s preu\xc4\x8devanjem slovenske ljudske vokalne glasbe.'